Interpol trek sakeman in Sandton vasArgieffoto (Foto: SAPD/Facebook) Interpol Suid-Afrika het vroeg Donderdag ŉ Zimbabwiese sakeman by ŉ luukse hotel in Sandton, Johannesburg, in hegtenis geneem. Met behulp van die Suid-Afrikaanse Polisiediens se Nasionale Intervensie-eenheid (NIU) kon die verdagte jare lank ná sy beweerde misdrywe vasgetrek word. Frank Buyanga Sadiqi word sedert 2020 deur die Zimbabwiese owerhede gesoek vir ontvoering, roof en minagting van die hof. “Die aanklagte spruit uit ŉ voorval wat in April 2020 in Zimbabwe plaasgevind het,” sê kol. Athlenda Mathe, polisiewoordvoerder. “Die 43-jarige sakeman het na bewering een van sy naasbestaandes ontvoer en saam met hom na Suid-Afrika gevlug.” ŉ Lasbrief vir sy inhegtenisneming is onmiddellik deur die Zimbabwiese owerhede uitgereik, waarna ŉ kennisgewing ook deur Interpol in Harare uitgereik is. Sadiqi het dieselfde dag van sy inhegtenisneming in die Randburg-landdroshof verskyn. Sy saak is tot 17 November uitgestel vir ŉ formele borgtogaansoek. Verdere besonderhede oor die saak sal na verwagting dan in die hof bekend gemaak word.